Document ID: 32013R0341

REGOLAMENT TA’ IMPLIMENTAZZJONI TAL-KUMMISSJONI (UE) Nru 341/2013
tas-16 ta’ April 2013
dwar it-tqassim tal-kwoti nazzjonali tal-ħalib stabbiliti għall-2012/l-2013 fl-Anness IX tar-Regolament tal-Kunsill (KE) Nru 1234/2007 bejn il-“kunsinni” u l-“bejgħ dirett”
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 69(1) tiegħu, flimkien mal-Artikolu 4 tiegħu,
Billi:
(1)
L-Artikolu 67(2) tar-Regolament (KE) Nru 1234/2007 jistipula li l-produtturi jista’ jkollhom kwota individwali waħda jew żewġ kwoti individwali, waħda għall-kunsinni u l-oħra għall-bejgħ dirett, u li l-kwantitajiet jistgħu jinbidlu minn kwota waħda għall-oħra mill-awtorità kompetenti tal-Istat Membru biss, fuq talba ġġustifikata kif xieraq min-naħa tal-produttur.
(2)
Ir-Regolament ta’ Implimentazzjoni tal-Kummissjoni (UE) Nru 326/2012 tal-17 ta’ April 2012 dwar id-diviżjoni bejn il-“kunsinni” u l-“bejgħ dirett” ta’ kwoti nazzjonali tal-ħalib stabbiliti għall-2011/2012 fl-Anness IX għar-Regolament tal-Kunsill (KE) Nru 1234/2007 (2) jistabbilixxi t-tqassim bejn il-“kunsinni” u l-“bejgħ dirett” għall-perjodu mill-1 ta’ April 2011 sal-31 ta’ Marzu 2012 għall-Istati Membri kollha.
(3)
Skont l-Artikolu 25(2) tar-Regolament tal-Kummissjoni (KE) Nru 595/2004 tat-30 ta’ Marzu 2004 li jniżżel regoli dettaljati biex japplika r-Regolament tal-Kunsill (KE) Nru 1788/2003 li jistabbilixxi imposta fis-settur tal-ħalib u tal-prodotti tal-ħalib (3), l-Istati Membri nnotifikaw il-kwantitajiet li tbiddlu b’mod definittiv fuq talba tal-produtturi bejn il-kwoti individwali għall-kunsinni u dawk għall-bejgħ dirett.
(4)
Il-kwoti nazzjonali totali għall-Istati Membri kollha stabbiliti fil-punt 1 tal-Anness IX tar-Regolament (KE) Nru 1234/2007, kif emendat bir-Regolament tal-Kunsill (KE) Nru 72/2009 (4), żdiedu b’1 %, b’effett mill-1 ta’ April 2012, minbarra dawk għall-Italja, li l-kwota tagħha diġà kienet żdiedet b’5 %, b’effett mill-1 ta’ April 2009. L-Istati Membri, minbarra l-Italja, innotifikaw lill-Kummissjoni dwar it-tqassim tal-kwota addizzjonali bejn il-“kunsinni” u l-“bejgħ dirett”.
(5)
Għaldaqstant huwa xieraq li jiġi stabbilit it-tqassim tal-kwoti nazzjonali applikabbli għall-perjodu mill-1 ta’ April 2012 sal-31 ta’ Marzu 2013 stabbiliti fl-Anness IX tar-Regolament (KE) Nru 1234/2007 bejn il-“kunsinni” u l-“bejgħ dirett”.
(6)
Minħabba li t-tqassim bejn il-bejgħ dirett u l-kunsinni jintuża bħala l-bażi ta’ referenza għall-kontrolli mwettqin skont l-Artikoli 19 sa 21 tar-Regolament (KE) Nru 595/2004 u għall-istabbiliment tal-kwestjonarju annwali mogħti fl-Anness I ta’ dak ir-Regolament, huwa xieraq li tiġi stabbilita data ta’ skadenza għal dan ir-Regolament wara l-aħħar data possibbli għal dawn il-kontrolli.
(7)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DIN ID-DEĊIŻJONI:
Artikolu 1
It-tqassim tal-kwoti nazzjonali stabbiliti fl-Anness IX tar-Regolament (KE) Nru 1234/2007 bejn il-“kunsinni” u l-“bejgħ dirett”, applikabbli għall-perjodu mill-1 ta’ April 2012 sal-31 ta’ Marzu 2013, huwa stabbilit fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibqa’ validu sat-30 ta’ Settembru 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ April 2013.

Labels: 3
17
6